Rīgā, 2022.gada 21.aprīlī

Rubeņu pamatskolas vecākiem

Cienījamie vecāki!

Paldies jums par sniegto atbalstu izglītības iestādes un izglītības programmas akreditācijas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Rubeņu pamatskola un tās īstenotās izglītības programmas *Vispārējās pirmsskolas izglītības programma, Pamatizglītības programma un Speciālās pamatizglītības programma izglītojamajiem ar garīgās attīstības traucējumiem* ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim.

Rubeņu pamatskolas stiprā puse ir izglītības iestādes drošā, sakoptā un estētiskā fiziskā vide, kā arī kvalitatīvs mācību un audzināšanas darbs, kurš regulāri tiek izvērtēts, iesaistot pedagogus, atbalsta personālu, izglītojamos un vecākus.

Akreditācijas ekspertu komisija, veicot savu darbu, izmantoja šādas metodes:

1. attālinātas intervijas ar skolas direktori, pedagogiem, dibinātāja pārstāvjiem, izglītības iestādes padomes un vecāku pārstāvjiem, atbalsta personālu un skolēnu pārstāvjiem;
2. 7 mācību priekšmetu stundu vērošana (klātienes stundas vērotas attālinātā režīmā);
3. skolas (virtuāla) apskate kopā ar skolas direktori;
4. dokumentu izpēte (skolas pašnovērtējuma ziņojums, skolēnu mācību sasniegumi un to vērtēšanas kārtība, informācija skolvadības sistēmā E–klase, audzināšanas darba prioritātes, skolēnu kavējumi, pedagogu izglītības un profesionālās kvalifikācijas atbilstība un mācību priekšmetu stundu saraksts).

Kā svarīgākos turpmākajos gados skolai veicamos darbus akreditācijas ekspertu komisija ir noteikusi palielināt atbalsta personāla – sociālā pedagoga un speciālā pedagoga – pieejamību un klātesamību ikdienas mācību procesā izglītības iestādē; visiem pedagogiem ievērot vienotu pieeju izglītības iestādes mācību sasniegumu vērtēšanas kriteŗiju atspoguļošanā E-klases žurnālā, kā arī iekļaut novada tīmekļvietnē informāciju par izglītības iestādi, t.sk., publicēt tajā atjaunotu un aktuālu izglītības iestādes pašnovērtējuma ziņojumu.

Novēlu jums sekmīgu turpmāko sadarbību ar izglītības iestādes vadību un pedagogiem!

Ekspertu komisijas vadītāja Agnese Pūtele